Viskupič, Marián, poslanec NR SR (2024-02-13):
Ďakujem pekne za slovo, vážený pán predsedajúci, vážený pán minister, kolegyne, kolegovia, dovoľte mi pár slov teda k predloženému návrhu zákona. Samozrejme, vládny návrh zákona, ktorým sa mení a dopĺňa zákon 98/2004 Z. z. o spotrebnej dani z minerálneho oleja, je vyslovene odborným návrhom zákona, kde teda vyjadrujem vieru, že odborné zložky ministerstva financií a, samozrejme, aj finančná správa urobili dobrú prácu. Návrh má viacero cieľov, prvým je, už ako aj spomínal pán minister, zosúladenie niektorých ustanovení zákona č. 98/2004 s Ústavou Slovenskej republiky, a to na základe nálezu Ústavného súdu Slovenskej republiky z 10. novembra 2021, ktorý bol uverejnený v Zbierke zákonov 17. decembra 2021. K tomuto, samozrejme, nie je čo dodať. Zákon má aj, ale aj ďalšie ciele, ktorými je zníženie administratívnej záťaže daňových subjektov obchodujúcich s predmetmi spotrebnej dane, a tu teda treba povedať, že zákon nepojednáva len o minerálnych olejoch, ale aj o liehu a takisto aj o cigaretách. Ďalším, ďalším cieľom sú teda legislatívno-technické úpravy niektorých ustanovení zákonov o spotrebných daniach, ktoré vyplynuli z aplikačnej praxe. No toto, samozrejme, vyzerá pozitívne, keď sa pozrieme na doložku vplyvov na podnikateľské prostredie, tak hovorí teda, že návrh zákona predpokladá pozitívny vplyv na podnikateľské prostredie. Takže taká pochvala, že teda konečne vidíme a máme tuná v snemovni aj zákon, ktorý by mohol pomôcť podnikateľskému prostrediu na Slovensku. Dúfam teda, že tieto proklamované ciele predmetný zákon skutočne prenesie do praxe a extrémna byrokracia v tejto oblasti sa aspoň trochu zmierni. Ešte raz, hovorím o všetkých troch oblastiach, ktorých sa tento zákon dotýka, spotrebnej dane nielen u minerálneho oleja, ale teda aj u tabakových výrobkov a takisto spotrebnej dane z liehu. Doložka vplyvov tiež hovorí o negatívnom vplyve na verejné financie alebo na štátny rozpočet v roku 2023. To sa možno chcem spýtať pána ministra, teda neviem, či nebol myslený skôr rok ´24, ale okej, možnože rok ´23, každopádne ak teda je hodnota v tabuľke správna, bavíme sa o vplyve okolo 284-tisíc euro v roku ´23, okej, keby to hneď bolo ´24, na úpravu informačných systémov, nie sú to žiadne zásadne vysoké výdavky. Zákon na roky ´24 až ´26 nepredpokladá žiadne vplyvy na štátny rozpočet, okej, teším sa, bodaj by to tak bolo. Záverom môjho v podstate krátkeho vystúpenia mám dve otázky na pána ministra v súvislosti s pozmeňujúcim návrhom, ktorý bol prijatý na výbore pre financie a rozpočet. Tento pozmeňovák okrem teda kopy ďalších zmien prináša aj určité zmeny pre malé pivovary a malé samostatné liehovary, ja si dovolím aj odcitovať, je to vlastne bod 30 z toho pozmeňováku, kde teda sa dopĺňa nový odsek 25, kde prevádzkovateľ daňového skladu, ktorý je malý samostatný liehovar, môže vydať, môže požiadať o vydanie osvedčenia podľa osobitného predpisu, 13a, colný úrad pred vydaním tohto osvedčenia preverí splnenie podmienok podľa ods. 1 písm. a) až d) a celkovú ročnú výrobu liehu. Ak prevádzkovateľ daňového skladu, ktorý je malý samostatný liehovar, spĺňa podmienky podľa ods. 1 písm. a) až d), tak colný úrad vydá osvedčenie podľa osobitného predpisu, 13a. Takýto podobný bod je, myslím, aj bod 34, ktorý teda zasa hovorí o malých samostatných pivovaroch, a teda tá moja otázka na pána ministra, resp. na jeho tím, verím, že stihnú do ústnej rozpravy aspoň (povedané so smiechom) teda aspoň nejaké vysvetlenie, ono je tam teda vysvetlenie, že vykonávacím nariadením Komisie 2021/2266 sa zavádzajú nové postupy pri potvrdzovaní statusu malého výrobcu alkoholického nápoja, a teda z tohto dôvodu sa to dopĺňa o možnosť požiadať správcu dane o vydanie osvedčenia nezávislého malého pivovaru; súčasne sa upravujú podmienky správcu dane pri vydaní tohto osvedčenia, ale teda nedokážem z toho vydefinovať vlastne, ako a či im to pomôže. A toto by som sa teda rád spýtal, pretože určite je jedna z možností, ako pomôcť slovenskej ekonomike, je presne toto, podporiť malé miestne či už liehovary, alebo aj, alebo aj teda malé, malé samostatné pivovary, a teda či skutočne to nejak pomôže a či táto oblasť, ktorá vidíme, že v iných krajinách vie veľmi pomôcť a je veľmi dobrá aj smerom teda k poľnohospodárstvu a k spracovávaniu vlastne ovocia, by mohla pomôcť, takže toľkoto, toľkoto k tomu a to je asi v podstate všetko. Ďakujem pekne a teda poprosím pána ministra o reakciu. Ďakujem. (Potlesk.)